Niżlu Malta aktar kmieni wara nofsinhar żewġ ajruplani żgħar u żewġ helikopters li evakwaw numru ta’ ħaddiema mill-Libja hekk kif fl-aħħar jiem, is-sitwazzjoni fil-kapitali kompliet tmur għall-agħar. L-ajruplani taru xorta mill-Libja minkejja li l-ispazju tal-ajru huwa dikjarat magħluq. L-ewwel li waslu kienu l-helikopters Franċiżi, li huma helikopters tal-istess kumpanija Franċiża li fil-21 ta’ Frar 2011 helikopters tagħha kienu ġabu cittadini Franċiżi mil-Libja, ftit tal-ħin qabel fl-ajruport ta’ Malta niżlu żewg fighters Mirage tal-qawwa tal-ajru libjana. Wieħed mill-ajruplani li niżlu Malta llum, normalment jintuża biss biex iġorr ħaddiema fid-deżert. Il-ġlied qalil tal-aħħar jumejn fil-Libja fosthom l-attakk fuq l-ajruport ewlieni fi Tripli wassal biex intlaqat ajruplan tal-Medavia li kien fil-hangar fl-ajruport ta’ Tripli. Skont kelliem għall-kumpanija, l-ajruplan ġarrab ħsarat żgħar. Hu rrapurtat li hemm madwar 100 persuna Maltija li huma maqbudin il-Libja minħabba li l-ajruport huwa magħluq. L-ambaxxata Maltija fil-Libja bħalissa qed tiġbor l-ismijiet tal-Maltin iżda sa issa m’hemm l-ebda rakkomandazzjoni biex jiġu lura jew jibqgħu hemmhekk. Aktar kmieni: L-ajruport internazzjonali ta’ Tripli issa ilu magħluq għal jumejn wara ġlied vjolenti bejn gruppi armati bir-riżultat li nqatlu minn ta’ lanqas 15-il ruħ u ndarbu mas-70 oħra. Riżultat tal-ġlied saret ukoll ħsara fuq żewġ ajruplani u ntlaqat it-torri tal-kontroll. Ġarbu ħsarat ukoll tankijiet tal-fuel, żoni fejn jingħataw is-servizzi u d-dwana fl-ajruport inqerdet totalment. L-ispazju tal-ajru issa huwa magħluq. Kelliem għall-gvern Libjan qal li 90 fil-mija tal-ajruplani li kienu stazzjonati fl-ajruport ġarbu ħsarat. Żied li l-gvern qed jikkunsidra jagħmel talba għal forzi internazzjonali biex iżidu s-sigurtà. Qal li din il-mossa tagħti żmien lill-Gvern biex jibni l-istat u l-istituzzjonijiet. Il-gvern Libjan ma rnexxielux iżarma mill-armi lid-diversi gruppi rivali li kienu pparteċipaw fil-gwerra ċivili tal-2011 li qasmet il-pajjiż. It-tmexxija tal-ajruport għadha f’idejn il-grupp Zintan li ilu jikkontrollah minn meta tneħħa Muammar Gaddafi. Nhar il-Ħadd li għadda, membri tal-grupp Islamist Libya Revolutionaries Operations Room (LROR) ippruvaw jieħdu l-kontroll tal-ajruport mill-grupp Zintan.